Titulný list prvého vydania.
***Der Judenstaat : Versuch einer modernen Lösung der Judenfrage*** (v preklade z nem. „Štát Židov" resp. „Židovský štát : Pokus o moderné riešenie židovskej otázky") je brožúra napísaná rakúsko-uhorským novinárom židovského pôvodu Theodorom Herzlom a vydaná 14. februára 1896 vo Viedni. Herzl v knihe analyzoval postavenie Židov žijúcich v Európe. Konštatoval, že zatiaľ čo mnohí majetnejší Židia sú vystavení hnevu más obyvateľstva, chudobní Židia žijú v biede a zúfalstve a židovská stredná trieda, remeselníci a živnostníci, sa často stretáva s nedôverou a nepriateľskými výrokmi ako „nekupujte od Židov". Predpokladal, že k úpadku protižidovských nálad v spoločnosti nedôjde a preto ako jediné východisko pre Židov, ak sa chcú vyhnúť antisemitizmu, našiel založenie si vlastného štátu (pozri Židovský štát). Podľa jeho neskorších vyjadrení, Dreyfusova aféra ho presvedčila o nevyhnutnosti tohto riešenia.

Herzl oponoval vtedy prebiehajúcej činnosti sionistických skupín, ktoré vytvárali židovské osady na území Palestíny, súčasti Osmanskej ríše, keďže argumentoval, že takáto „postupná infiltrácia" Židov povedie k obavám domáceho obyvateľstva, ktoré požiadajú vládu o zastavenie židovskej imigrácie. Za nevyhnutnú podmienku ďalšej imigrácie do Palestíny preto pokladal suverénne resp. autonómne postavenie, preto sa usiloval o získanie podpory u osmanskej vlády.

Pôvodné vydanie bolo adresované rodine Rotschildovcov, hoci barón Edmond de Rotschild odmietol Herzlov návrh, obávajúc sa, že to ohrozí Židovskú diaspóru (pretože štáty, ktorých občanmi boli Židia, by mohli pochybovať o ich patriotizme) a židovské osady vytvorené skupinou Chovevej Cion v Erec Jisraeli.

Kniha je pokladaná za jedno z najvýznamnejších diel raného sionizmu a podnietila hnutie za vytvorenie židovského štátu, ktoré sa obracalo na politických lídrov európskych štátov v snahe získať ich podporu pre túto myšlienku. Výsledkom bolo založenie Svetovej sionistickej organizácie na Prvom sionistickom kongrese 29. – 31. augusta 1897 v Bazileji vo Švajčiarsku. Jej hlavným programovým cieľom bolo založenie židovského štátu v Palestíne.

Referencie
----------

1. 1 2 3  Der Judenstaat. In REICH, Bernard – GOLDBERG, David H. *Historical Dictionary of Israel*. 3rd ed. Lanham, Maryland : Rowman & Littlefield, [2016]. ISBN 9781442271845, p. 136.
2. ↑  Dreyfus, Alfred (1859–1935). In REICH, Bernard – GOLDBERG, David H. *Historical Dictionary of Israel*. 3rd ed. Lanham, Maryland : Rowman & Littlefield, [2016]. ISBN 9781442271845, p. 142.
3. ↑  HERZL, Theodor. *The Jewish State*. Translated by Sylvie d'Avigdor. London : 1986, p. 95. Pozri The Jewish State (1896 translation) § The Jewish Question.
4. ↑  FRIEDMAN? Isaiah. Herzl, Theodor. In Berenbaum, Michael – Skolnik, Fred (eds.). *Encyclopaedia Judaica*. 2nd ed. Vol. 9. Her-Int. Detroit : Macmillan Reference USA, 2007, p. 63.
5. ↑  PASACHOFF, Naomi. *Great Jewish Thinkers : Their Lives and Work*. Springfield, New Jersey : Behrman House, 1992. ISBN 0-87441-529-2, p. 97.
6. ↑  Herzl, Theodor (1860–1904). In REICH, Bernard – GOLDBERG, David H. *Historical Dictionary of Israel*. 3rd ed. Lanham, Maryland : Rowman & Littlefield, [2016]. ISBN 9781442271845, p. 237.
7. ↑  Herzl, Theodor (1860–1904). In MEDOFF, Rafael – WAXMAN, Chaim I. *Historical Dictionary of Zionism*. 2nd ed. Lanham, Maryland : The Scarecrow Press, 2008. ISBN 0-8108-5958-0, p. 99-100.

Odporúčaná literatúra
---------------------

* HERZL, Theodor. *Židovský stát : Pokus o moderní řešení židovské otázky*. Přeložil Ondřej Buddeus. Praha : Academia, 2009. 139 s. ISBN 978-80-2001-712-3. Pozri web Nakladatelství Academia.

Iné projekty
------------

Commons
* Spolupracuj na Commons Commons ponúka multimediálne súbory na tému **Der Judenstaat**